Barcelona-spillere langer ut mot Mourinho
Det er bare seks dager siden Mourinho selv bekreftet at han skulle ta over Chelsea. Selv om tiden som manager i Real Madrid ikke gikk helt etter planen, er den karismatiske portugiseren tydelig på at han fortsatt har det som skal til. - Kanskje er jeg ikke den beste treneren i verden, men jeg tror ikke det finnes noen bedre, sier Mourinho kryptisk til Sky Sports. - Jeg har ikke lyst til å bli kalt en legende, men jeg har en god historie å vise til. Jeg anser mer selv for å være en fantastisk trener, fortsetter 50-åringen. Mourinho går inn i sin andre periode som manager for klubben fra London. I første runde vant han seks titler med Chelsea - inkludert Premier League to ganger og FA-cupen. - Jeg har hatt noen svært gode år som manager, men de neste er alltid de viktigste, sier Mourinho, mannen som er en av fire managere som har vunnet Champions League med to ulike klubber (Porto og Inter).Årets sesong med Real Madrid var likevel en skuffelse for Mourinho. «Min verste sesong som trener» har han sagt om 2012/13 - som endte uten titler for storklubben. Andrés Iniesta, Barcelonas midtbaneelegant, har latt seg provosere av Mourinho i hans drøyt tre år i den rivaliserende klubben fra Madrid.Mourinho var assistenttrener i Barcelona i 1996. Hans tilknytning til klubben har likevel ikke gitt Iniesta bedre inntrykk av Mourinho. - Jeg liker ikke å snakke om ham i det hele tatt. Så om det går greit, lar vi det være med dét, sier Iniesta.Han får støtte av lagkamerat Xavi, som er fornøyd med at Mourinho har forlatt La Liga. - Det er opplagt at jeg ikke er begeistret for fotballen han står for, sier han til avisen Sport. Playmakeren sier han gjerne ser et Real-lag som ligner den såkalte Galácticos-utgaven fra starten av 2000-tallet, da Zinedine Zidane, Luis Figo, Ronaldo og David Beckham herjet for de helhvite. - Jeg elsket å se dem spille, for de hadde en klar idé og et konsept. Mourinhos Real hadde ikke det. Det laget har ikke etterlatt noen arv for fremtiden, slår han fast.
Chelsea-sjef José Mourinho (50) sier han fortsatt er spesiell, men Barcelonas Andrés Iniesta (29) og Xavi (33) fyrer mot manageren de mener gjorde mer vondt enn godt sin tid i Spania.